અરવલ્લી જિલ્લાના મોડાસા, માલપુર, મેઘરજ, ભિલોડા, બાયડ, ધનસુરા તાલુકાના ૩૩૬ ગામોમાં જળ સંચય અભિયાન અંતર્ગત ૨૫૫ તળાવો ઉંડા કરવાની કામગીરી હાથ ધરાઈ હતી. જેમાં ૧૪૪ ચેકડેમ અને ૩૦ વન તલાવડીનો સમાવેશ થતો હતો. જળ અભિયાન અંતર્ગત થયેલા ખોદકામથી જિલ્લાના તમામ તળાવોમાં ૫૦ મીલીયન ઘનફુટ પાણીનો સંગ્રહ થઈ શકે તેટલું ખોદકામ સ્વૈચ્છિક સંસ્થાઓ, શ્રમજીવીઓ તેમજ લોકભાગીદારીથી કરાયુ હતું. ૬૮૨ લાખ રૂપિયાના ખર્ચ પૈકી ૨૪૫ લાખ રૂપિયાનો લોકફાળો આ અભિયાન પાછળ ખર્ચી જિલ્લાના તળાવોને ઉંડા કરાયા હતા. ૮ જૂન સુધી સુજલામ સુફલામ જળ અભિયાનની અવધિ લંબાવવામાં આવી હતી. જો કે અવધિ પૂર્ણ થયા બાદ જિલ્લામાં તળાવોના ખોદકામની કામગીરી પૂર્ણ જાહેર કરાઈ હતી. પરંતુ આજ દિન સુધી જિલ્લાના ઘણાખરા તળાવોમાં ગેરકાયદેસર મંજૂરીઓ વગર ખોદકામ ચાલી રહ્યું હોવાની ફરિયાદો ઉઠી છે.